《送丘寺丞》
宋代·李覯

嗟予兀兀何施为，学无异意唯传师。
尝言先圣所述作，人事而已亡他岐。
安知步步有天道，繄我丘师能识之。
春秋下应三千岁，雅颂周流十二支。
阐幽大传与隐旨，图写转匝成圆规。
劳兄示我复教我，一字不晓如痴儿。
文侯听乐唯恐卧，今我幸免指目皮。
丘明子夏言不及，我兄所得何神奇。
直疑前身是颜子，独受师说无不知。
又疑梦寐感灵怪，常与周孔相追随。
不然悠悠千载后，何传何習遽如斯。
穷愁著书古有例，昨官闽中今海涯。
海涯路远学者少，斯道未有施行时。
圣皇诛赏甚明白，归来奏牍无迟迟。
江南腊雪片如掌，酒花上面寒力衰。
是非得失从此止，马头一别东西驰。